## El Consell valida la declaració d’emergència per a desempescar el vas de l’embassament de Buseo a causa dels efectes de la DANA

*** Les morts de peixos són un perill per contaminació de l’aigua, proliferació de mosquits, males olors i gasos tòxics, entre altres
* Per a reduir estos riscos per a la salut pública i el medi ambient és fonamental retirar amb tota la rapidesa possible els exemplars que se situen en el vas de l’embassament
* S’estima un pressupost per a la realització dels treballs de 95.000 euros**

El Consell ha pres nota de la Resolució de 25 de novembre de 2024 de la Conselleria d’Agricultura, Aigua, Ramaderia i Pesca per la qual es declara l’emergència per a desempescar el vas de l’embassament de Buseo, en el llit del riu Reatillo, amb motiu dels efectes de la DANA.

A causa de les pluges torrencials del 29 d’octubre passat, el nivell de les aigües de la presa de Buseo va augmentar ràpidament i els mitjans de desguàs es van vore afectats pel desbordament. A això s’unix la necessitat de disposar de resguard d’emmagatzematge en la presa davant la possibilitat de noves pluges, per la qual cosa s’està reduint el nivell d’aigua de l’embassament.

Tot això ocasionarà unes condicions que comprometen la supervivència de la fauna *ictícola* i fa que es requerisca la retirada d’esta fauna.

Les morts de peixos són un perill per diverses causes, entre les quals la contaminació de l’aigua, ja que els cadàvers poden alliberar bacteris, virus i paràsits i donar lloc a brots de malalties com ara leptospirosis, còlera, febra tifoidal i hepatitis A.

A més, poden contribuir a la proliferació de mosquits i atraure insectes i rosegadors que són vectors de malalties com ara dengue, Zika, malària i hantavirus. La descomposició genera, a més, males olors i gasos tòxics i pot atraure animals carronyers, a més del risc de contaminació del sòl, en alliberar-se substàncies tòxiques i microorganismes que, a llarg termini, podrien afectar l’agricultura i la vegetació local.

Per a reduir estos riscos per a la sanitat animal, la salut pública i el medi ambient, és fonamental retirar amb tota la rapidesa possible els exemplars que se situen en el vas de l’embassament.

El pressupost estimat per a la realització dels treballs és de 95.000 euros i la duració aproximada és d’un mes.

Fecha: 10/12/2024